
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	14 martie 2017

	Nr.
	4c-7/142


R A P O R T

asupra propunerii legislative pentru modificarea şi completarea art.42 şi 47 din Legea nr.53/2003 - Codul muncii
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr. Plx 164/2015 din 2 martie 2015, cu dezbaterea pe fond, în procedură obişnuită, a propunerii legislative pentru modificarea şi completarea art.42 şi 47 din Legea nr.53/2003 privind Codul muncii.

La întocmirea prezentului raport, Comisia a avut în vedere avizele favorabile primite de la:

· Consiliul Legislativ (nr.1105/03.10.2014)

· Comisia juridică, de disciplină şi imunităţi (nr.4c-11/303/10.03.2015)

· Comisia pentru drepturile omului, culte şi problemele minorităţilor naţionale (nr.4c-5/141/16.03.2015)

· Comisia pentru buget, finanţe şi bănci (nr.4c-2/221/28.05.2015)

· Comisia pentru administraţie publică şi amenajarea teritoriului 
(nr.4c-6/82/21.04.2015),

precum şi punctul de vedere, negativ, al Guvernului (nr.2098/03.11.2016).

Propunerea legislativă are ca obiect de reglementare modificarea şi completarea Legii nr.53/2003 – Codul muncii, propunându-se, în principal:

- modificarea art.42 alin.(1), astfel încât locul muncii să poată fi modificat cu acordul părţilor în privinţa delegării, detaşării şi transferului într-un alt loc de muncă decât cel prevăzut în contractul individual de muncă;

- completarea cadrului legal cu un nou articol, art.471, în sensul introducerii noţiunii de transfer în interesul serviciului şi la cererea salariatului, cu scopul armonizării prevederilor Codului muncii cu cele ale Legii nr. 188/1999 privind Statutul funcţionarilor publici, republicată, cu modificările şi completările ulterioare.
La dezbaterile care au avut loc în şedinţa comisiei din 28 februarie 2017 a participat, în conformitate cu prevederile art.55 din Regulamentul Camerei Deputaţilor, republicat, domnul Eduard Corjescu – director în cadrul Ministerul Muncii şi Justiţiei Sociale.
La lucrările comisiei şi-au înregistrat prezenţa 17 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost respins de Senat în şedinţa din 25 februarie 2015.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor, republicat, cu modificările şi completările ulterioare.

Propunerea legislativă face parte din categoria legilor organice, conform prevederilor art.73 alin.(3) lit.p) din Constituţia României, republicată.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

· unele prevederi determină eludarea cadrului legislativ actual, respectiv nerespectarea principiului selecţiei competitive privind încadrarea salariaţilor la instituţiile publice, potrivit art.30 din Legea nr.53/2003 - Codul muncii (art. 42 alin.1). Nu este făcută nicio distincţie clară între mediul public şi mediul privat în ceea ce priveşte instituţia transferului.
· s-a considerat excesivă măsura de acordare a unui concediu de odihnă de 5 zile, în cazul transferului în interes de serviciu în altă localitate, iar plata cheltuielilor de transport trebuie să fie corelată cu distanţa între localităţi. De asemenea, nu este prevăzută o distanţă minimă pentru care se pot acorda drepturile prevăzute la acest articol (art.47 alin.3).
· transferul în interesul serviciului într-o funcţie de aceeaşi categorie, clasă şi grad profesional cu funcţia deţinută de salariat, nu este raportat la elementele de diferenţiere prevăzute de legea salarizării (art.47 alin.4).
· referitor la obligaţia Agenţiei Naţionale a Funcţionarilor Publici de a asigura publicitatea funcţiilor vacante care pot fi ocupate prin transfer la cerere, precizăm că această instituţie nu are competenţă în ceea ce priveşte personalul contractual.

PREŞEDINTE,



SECRETAR,


Adrian Solomon



Csép Éva Andrea
Întocmit,

Consilier parlamentar Lidia Vlădescu

